এডিস মশা নিয়ন্ত্রণে ডিএনসিসির মোবাইল কোর্ট, জরিমানা || Somoynews.tv
৩১-০৫-২০২০, ১৯:৫৩
এডিস মশার লার্ভা পাওয়ায় রাজধানীর ৩টি নির্মাণাধীন ভবনকে জরিমানা করেছেন ঢাকা উত্তর সিটি করপোরেশনের (ডিএনসিসি) ভ্রাম্যমাণ আদালত। ডেঙ্গু থেকে নগরবাসীকে সুরক্ষা দিতে রোববার (৩১ মে) ঢাকা উত্তর সিটি করপোরেশনের নির্বাহী ম্যাজিস্ট্রেট রোসলিনা পারভীনের নেতৃত্বে রাজধানীর বনানীতে মোবাইল কোর্ট পরিচালিত হয়।
অভিযানে ১৪টি নির্মাণাধীন ভবন পরিদর্শন করে তিনটিতে এডিস মশার লার্ভা পাওয়া যায়। এ সময় ভবন তিনটিকে মোট ১১ হাজার টাকা জরিমানা করেন ভ্রাম্যমাণ আদালত। এডিস মশার লার্ভা পাওয়া এসব স্থানে মশার কীটনাশক ছিটানো হয়। এছাড়া কিছু ভবনে জমে থাকা বৃষ্টির পানি ও ময়লা-আবর্জনা পাওয়ায় তাৎক্ষণিকভাবে অপসারণের নির্দেশ দিয়ে সতর্ক করা হয়।
এডিস মশা নিয়ন্ত্রণে গত ১০ মে থেকে ডিএনসিসি পরিচালিত মোবাইল কোর্টের মাধ্যমে এ পর্যন্ত মোট ৪ লাখ ১৬ হাজার ৩০০ টাকা জরিমানা করা হয়। এডিস মশা নিয়ন্ত্রণে মোবাইল কোর্ট অব্যাহত থাকবে বলে জানিয়েছে ডিএনসিসি।